உல்ரிச்சைட்டு

உல்ரிச்சைட்டு (Ulrichite) என்பது CaCu(UO2)[PO4]2•4H2O). என்ற மூலக்கூற்று வாய்ப்பாட்டால் விவரிக்கப்படும் ஒரு கனிமமாகும். ஆப்பிள் பச்சை நிறத்தில் ஒற்றைச் சரிவச்சுப் பட்டகங்களாக ஊசி வடிவத்தில் கதிரியக்கப் பண்பு கொண்ட கொத்துகளாக இக்கனிமம் படிகமாகிறது.  புற ஊதா ஒளியின் கீழ் இது அடர்த்தியான மஞ்சள் நிற ஒளிர்வை வெளிப்படுத்துகிறது. 

ஆத்திரேலியாவின் விக்டோரியா மாநிலத்திலுள்ள இலேக் போகா நகரத்தின் கற்சுரங்கத்தில் 1988 ஆம் ஆண்டு முதன் முதலாக உல்ரிச்சைட்டு கண்டுபிடிக்கப்பட்டது. நியூசிலாந்து நாட்டின்  1830-1900 ஆம் ஆண்டு காலத்தைச் சேர்ந்த  கனிமவியலாளர் சியார்ச்சு என்றி பிரடெரிக் உல்ரிச் நினைவாக இக்கனிமத்திற்கு உல்ரிச்சைட்டு எனப் பெயர் சூட்டப்பட்டது.  இவர் 19 ஆம் நூற்றாண்டைச் சேர்ந்த அரசு நிலவியலாளர் மற்றும் கனிமவியல் துறை ஆய்வாளராவார். இலேக் போகா நகரத்தின் கற்சுரங்கத்தில் மட்டுமே இக்கனிமம் கிடைப்பதாகவும் இக்கனிமத்தின் மாதிரி ஆத்திரேலியாவின் விக்டோரியா அருங்காட்சியகத்தில் #M38576 என்ற அட்டையாளத்துடன் வைக்கப்பட்டுள்ளதாகவும் அறியப்படுகிறது 

கருங்கற் தீப்பாறைகளில் இரண்டாம் நிலையாக  தோற்றம் கொள்கின்ற இது பாறைக் குழிகளில் காணப்படுகிறது. டர்க்குவாய்சு,  சால்கோசிடரைட்டு,  சிரிலோவைட்டு, தார்பெர்னைட்டு, இலிபெத்தினைட்டு, சாம்பிளைட்டு, சேலைட்டு மற்றும் புளோராபடைட்டு போன்ற கனிமங்களுடன் சேர்ந்த நிலையில் பொதுவாக உல்ரிச்சைட்டு  காணப்படுகிறது.

மேற்கோள்கள் 

தாமிரம்(II) கனிமங்கள்
யுரேனியம்(VI) கனிமங்கள்
பாசுப்பேட்டு கனிமங்கள்
ஒற்றைச்சரிவச்சுக் கனிமங்கள்